Sulamitt

**Sulamitt** er eit bibelsk ord som i uttrykk som «heile sulamitten»  tyder ‘alt i hop’ eller ‘heile hurven’. 

Uttrykket byggjer på eldre kristne uttydingar av Høgsongen i Det gamle testamentet.  Namnet **Sulammit** i kap. 6,13 er då sett som eit bilete på heile den kristne kyrkjelyden, som budde seg på eit himmelsk møte med Kristus, den heilage kongen.

Også i jødisk tradisjon er dikta i Høgsongen tolka allegorisk, som songar om tilhøvet mellom Gud og folket hans.  Litteraturgranskarar har hevda at denne tolkinga berga Høgsongen i den hebraiske kanon og med det gjorde han til ein del av Bibelen.  Dei ser dikta i Høgsongen som kjærleikssongar som handlar om erotisk  tiltrekning mellom mann og kvinne.

I bibelomsetjinga frå  Det norske Bibelselskapet, 1978, er jentenammet «Sulammit» bytta ut med «Sjulam-jenta», og det er samanlikna med  forteljinga om den ov-vene jenta *Abisag frå Sjunem* i Fyrste Kongebok 1,3.  Vidare heiter det at «Sjulam» kan vere byen Sjunem (Solem) nær Jisre’el-sletta.  

## Jentenamn
Som jentenamn er det hebraiske  namnet *Sjulammít* (også stava Schulamitt og Shulamith) omsett med ‘den fredfulle’, jamfør hebraisk  
שולמית, ei hokjønsform av namnet  Salomo (hebraisk  שְׁלֹמֹה), knytt til ordet «shalom» (שָׁלוֹם) som tyder ‘fred’.

**Kjende namneberarar**
* Sulamith Ish-Kishor (1896–1977), amerikansk forfattar
* Sulamith Messerer (1908–2004), russisk-britisk ballerina og koreograf
* Sulamith Wülfing (1901–1989), tysk kunstnar
* Sulamith Goldhaber (1923–1965), austerriksk-amerikansk fysikar
* Schulamit König  (f. 1930), israelsk menneskerettsforkjempar
* Shulamith Firestone (1945–2012), kanadisk-amerikans sosiolog

## Sulammit i religiøs litteratur
I Studentmaallaget si bibelumsetjing frå 1921 lyder kap. 6,13f i Høgsongen slik:

:«Aa, snu deg, snu deg, du Sulammit!
:Snu deg, snu deg, so me deg ser.»
:«Kva er det å sjå på Sulammit?»
:«Ein dans som i Mahanajim.»
:«Kor fagert din fot stig paa skoen,
:Du gjævings møy!»

I omsetjinga til Bibelselskapet frå 2011 er dei same linene omsette slik:
:[Koret] 
:«Snu deg, snu deg, du jente frå Sjulam!
:Snu deg, snu deg, så vi får sjå deg!» 
:[Han]
:«Kvifor vil de sjå på jenta frå Sjulam
:der ho dansar mellom rekkjene?»
:«Så vakkert du stig i sandalar,
:du hovdingdotter!»
Høgsongen har inspirert mange diktarar.  
I sin avskilssong til soknefolket brukte Petter Dass «*Sulamith*» som eit bilete på folket: 

:O Gud, som har din Kirke
:Grundfæst paa denne stæd!
:Du selv alt got udvirke
:Iblant din Meenighed!
:---
:Lad lykkes Jesu Navn,
:At Sulamith maa tage
:Sin Salomon i favn!

I pietismens salmedikting vart det ofte brukt bilete henta frå Høgsongen for å illustrere Jesu kjærleik til menneska. Eit slikt døme kan vere H. A. Brorson sin salme «Hvad est du dog skjøn» (frå *Svanesang*, 1765), tonesatt etter ein norsk folketone i 1906 av Edvard Grieg, som ein del han siste arbeid, opus 74:

:Hvad est du dog skjøn, ja skjøn, 
:Ja skjøn Du allerlifligste Guds Søn! 
:Du, min Sulamith, Sulamith. Ja mit,
:Ja mit, alt, hvad jeg har er også dit. 

:Min Ven, du est min, ja min, 
:Ja min; saa lad mig altid være din! 
:Ja vist, evig vist, evig vist, ja vist,
:Ja vist! Du min skal blive her og hist.

:Men tænk, jeg er her, ja her,
:Ja her iblandt så mange dragne Sværd! 
:Saa kom, Due! kom, Due!  kom, ja kom! 
:Ja kom! I Klippens Rif er Ro og Rum.

## Kjelder
* Hans Adolph Brorson: Troens Rare Klenodie med Svanesang. Psalmer og aandelige sange, Kjøbenhavn 1865.
* Petter Dass til sine sognefolk (høvesdikt)
* Verdens litteraturhistorie b. 1, Bokklubben nye bøker 1979

### Fotnotar